text: Topdommer vil være borgmester i Fredericia
  12 august 2012 kl. 09.12
  Håndbolddommeren Lars Ejby Pedersen gemmer nu fløjten væk og går i stedet efter borgmesterkæden i Fredericia.
  I aftes dømte han i London sin sidste kamp, nemlig bronzekampen mellem Spanien og Sydkorea ved OL.
  Den 47-årige Lars Ejby Pedersen stopper karrieren både internationalt og i den danske liga.
  Han har i mange år dømt sammen med Per Olesen fra Vejle, som nu skal ud og finde sig en ny makker. De to dømte i 2009 VM-finalen mellem Frankrig og Kroatioen som deres største opgave.
  - Jeg synes, at alderen er ved at være der ti at stoppe. Jeg synes også, at jeg er ved at nå et eller andet mæthedspunkt, så derfor synes jeg, at det er nu, siger Lars Ejby Pedersen.
  
  Borgmester-ambitioner
  Lars Ejby Pedersen sidder i byrådet i Fredericia og har ambition om at blive Socialdemokraternes spidskandidat til borgmesterposten ved næste valg. Han er i øjeblikket formand for teknisk udvalg.
  Socialdemokraternes borgmester gennem en årrække - indtil Venstre overtog magten ved seneste kommunalvalg - Uffe Steiner Jensen, genopstiller ikke.
  